Folketing
1998-06-18

Lige så snart det vedrører det frie marked, er der lukket for demokratiet. Det vil jeg godt lige have en kommentar til fra SF's side. Det synes jeg er vigtigt at få drøftet igennem. Jeg vil også lige sige, at jeg har været meget skuffet over SF's holdning til en lang række liberaliseringspolitikker, og jeg ser frem til, at vi prøver at nærme os hinanden på det felt. Men ellers må vi jo have afdækket uenighederne. Hvis vi ser på de senere 10 års forsøg på at drive miljøpolitik her i landet, må vi konstatere, at statens faktiske indgreb og reelle styring af miljøudviklingen er blevet meget tamme. Der snakkes og snakkes og opfordres og bejles, men faktiske indgreb er der overordnet få af. Hvorfor er det sådan? Ja, det primære svar er jo, at det er hensynet til det indre marked, som reelt har sat myndighederne næsten skakmat, og hvor i hvert fald jeg synes at regeringen og måske også dele af SF har haft svært ved at lave en mere tilbundsgående kritik af det indre marked.